KOMMISSIONENS GENNEMFØRELSESAFGØRELSE (EU) 2015/750

af 8. maj 2015

om harmoniseret anvendelse af frekvensbåndet 1 452-1 492 MHz til jordbaserede systemer, der kan levere elektroniske kommunikationstjenester i Unionen

(meddelt under nummer C(2015) 3061)

(EØS-relevant tekst)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets beslutning nr. 676/2002/EF af 7. marts 2002 om et frekvenspolitisk regelsæt i Det Europæiske Fællesskab (frekvenspolitikbeslutningen) (1), særlig artikel 4, stk. 3, og

ud fra følgende betragtninger:

Den særlige Maastricht-aftale fra 2002, som ændret i 2007 (3) , indeholder de tekniske og reguleringsmæssige rammer for jordbaseret digital radiospredning (T-DAB) i båndet 1 452-1 479,5 MHz i de lande, der har undertegnet den, herunder alle EU's medlemsstater. Den indeholder også procedurer for tværnational koordinering mellem jordbaseret digital radiospredning og trådløse elektroniske bredbåndskommunikationstjenester.

Med Europa-Parlamentets og Rådets afgørelse nr. 243/2012/EU (4) indføres et flerårigt radiofrekvenspolitikprogram (RSPP), hvori der for Unionen fastlægges et mål om senest i 2015 at identificere mindst 1 200 MHz spektrum, der er egnet til trådløst bredbånd, på grundlag af frekvensoversigten, herunder allerede anvendte frekvenser.

Båndet 1 452-1 492 MHz er blevet udpeget til radio-/tv-spredning i medlemsstaterne, men dets anvendelse har været ret begrænset. I Kommissionens rapport om radiofrekvenspolitikprogrammets frekvensoversigt (5) konkluderes det, at båndet er underudnyttet i Unionen og derfor bør omallokeres til trådløse elektroniske bredbåndskommunikationstjenester i overensstemmelse med radiofrekvenspolitikprogrammets spektrummål. Eksisterende jordbaserede radio-/tv-spredningssystemer bør imidlertid beskyttes på lang sigt, også i tilfælde af at deres tilladelser forlænges.

Frekvenspolitikgruppen anbefalede i sin udtalelse om Europas strategiske udfordringer med hensyn til det voksende behov for frekvenser til trådløst bredbånd (6) Kommissionen at overveje at vedtage supplerende foranstaltninger med henblik på yderligere at fremme anvendelsen af båndet 1 452-1 492 MHz til supplerende downlink, samtidig med at medlemsstaterne fortsat skal kunne anvende dele af dette bånd til andre formål, f.eks. til radio-/tv-spredning.

I overensstemmelse med frekvenspolitikbeslutningens artikel 4, stk. 2, gav Kommissionen den 19. marts 2014 Den Europæiske Konference af Post- og Teleadministrationer (CEPT) mandat til at udvikle harmoniserede tekniske vilkår i båndet 1 452-1 492 MHz for trådløse elektroniske bredbåndskommunikationstjenester i Unionen.

På baggrund af dette mandat forelagde Den Europæiske Konference af Post- og Teleadministrationer den 28. november 2014 CEPT-rapport 54, hvori der foreslås en harmoniseret anvendelse af båndet 1 452-1 492 MHz med henblik på at anvende det til supplerende downlink for trådløst bredbånd, samtidig med at medlemsstaterne får mulighed for at tilpasse deres brug af dele af båndet (f.eks. 1 452-1 479,5 MHz) efter de nationale forhold med henblik på jordbaseret radio-/tv-spredning. Supplerende downlink betyder, at frekvenserne inden for båndet anvendes til ensrettet transmission fra en basisstation, dvs. en anvendelse udelukkende til downlink, og at elektroniske kommunikationstjenester således leveres ved samtidig anvendelse af frekvenser i et andet frekvensbånd.

Harmoniseret eksklusiv anvendelse til downlink i båndet 1 452-1 492 MHz for trådløse elektroniske kommunikationstjenester er et vigtigt middel til at håndtere asymmetri i datatrafikken, fordi downlink-kapaciteten i et trådløst bredbåndssystem derved øges. For så vidt angår principperne om teknologi- og tjenesteneutralitet er denne begrænsning også med til at fremme sameksistensen i samme bånd med allerede eksisterende jordbaserede radio-/tv-spredningstjenester, der muligvis ikke overholder de tekniske vilkår, der er fastlagt i denne afgørelse. Medlemsstaterne bør derfor allokere båndet uden eksklusivitet til alle former for elektroniske kommunikationstjenester og sikre tjenesternes sameksistens i overensstemmelse med de nationale forhold og internationale aftaler.

Sameksistens i båndet 1 452-1 492 MHz forudsætter fælles tekniske vilkår og principper, der kan sikre en passende beskyttelse mellem trådløse elektroniske bredbåndskommunikationstjenester og jordbaseret digital radiospredning og mellem sådanne tjenester i båndet og andre anvendelser i tilstødende bånd, herunder taktiske radiokæder, koordinerede faste forbindelser og aeronautisk telemetri. Der er et potentielt behov for supplerende nationale foranstaltninger til at sikre sameksistens med anvendelser i tilstødende frekvensbånd såsom ukoordinerede faste forbindelser.

Det kan være nødvendigt med tværnationale koordineringsaftaler mellem myndigheder for at sikre gennemførelsen af de parametre, der er fastlagt i denne afgørelse, og derigennem undgå skadelig interferens og forbedre frekvenseffektiviteten og konvergensen i frekvensanvendelsen. I CEPT-rapport 54 fastlægges tekniske vilkår og principper for tværnational koordinering mellem trådløse elektroniske bredbåndskommunikationstjenester, jordbaseret digital radiospredning og aeronautiske telemetritjenester i båndet 1 452-1 492 MHz, herunder ved Unionens grænser.

Foranstaltningerne i denne afgørelse bør således anvendes i hele Unionen og gennemføres af medlemsstaterne med henblik på at sikre anvendelsen af båndet 1 452-1 492 MHz til trådløse elektroniske bredbåndskommunikationstjenester i overensstemmelse med radiofrekvenspolitikprogrammets frekvensmål. Medlemsstaterne bør rapportere til Kommissionen om gennemførelsen af afgørelsen og anvendelsen af båndet med henblik på at gøre det nemmere at vurdere afgørelsens virkning på EU-plan og foretage en rettidig revision, såfremt dette er nødvendigt.

VEDTAGET DENNE AFGØRELSE:

Artikel 1

Denne afgørelse har til formål at harmonisere vilkårene for adgang til og effektiv udnyttelse af frekvensbåndet 1 452-1 492 MHz til jordbaserede systemer, der kan levere elektroniske kommunikationstjenester i Unionen.

Artikel 2

1. Senest seks måneder efter meddelelsen af denne afgørelse udpeger medlemsstaterne frekvensbåndet 1 452-1 492 MHz og stiller det uden eksklusivitet til rådighed for jordbaserede systemer, der kan levere elektroniske kommunikationstjenester i overensstemmelse med de parametre, der er fastlagt i bilaget.

2. Medlemsstaterne sikrer, at de i stk. 1 omhandlede jordbaserede systemer yder passende beskyttelse til:

jordbaserede radio-/tv-spredningssystemer inden for frekvensbåndet 1 452-1 479,5 MHz, der på dagen for meddelelse af denne afgørelse drives på grundlag af en gældende tilladelse eller en efterfølgende fornyet tilladelse og i overensstemmelse med de parametre, der er fastlagt ved den særlige Maastricht-aftale fra 2002, som ændret i 2007.

3. Medlemsstaterne fremmer aftaler om grænseoverskridende koordinering med henblik på at muliggøre driften af de i stk. 1 omtalte systemer under hensyntagen til gældende forskriftsprocedurer og rettigheder og internationale aftaler på området.

Artikel 3

Medlemsstaterne er ikke bundet af forpligtelserne i medfør af artikel 2 i geografiske områder, hvor koordineringen med tredjelande gør de det nødvendigt for dem at afvige fra de parametre, der er fastlagt i bilaget. De skal tilstræbe at mindske varigheden og den geografiske rækkevidde af en sådan afvigelse.

Artikel 4

Medlemsstaterne aflægger rapport om anvendelsen af denne afgørelse senest ni måneder efter datoen for afgørelsens meddelelse.

Medlemsstaterne overvåger anvendelsen af frekvensbåndet 1 452-1 492 MHz og indberetter resultaterne heraf til Kommissionen efter anmodning eller på eget initiativ med henblik på rettidig revision af denne afgørelse, såfremt dette er nødvendigt.

Artikel 5

Denne afgørelse er rettet til medlemsstaterne.

(1) EFT L 108 af 24.4.2002, s. 1.

(2) Findes på: http://www.itu.int/pub/R-REG-RR

(3) Den Europæiske Konference af Post- og Teleadministrationers (CEPT's) særlige aftale vedrørende brug af båndet 1 452-1 479,5 MHz til jordbaseret digital radiospredning (T-DAB), Maastricht 2002, Constanta 2007 (MA02revCO07).

(4) Europa-Parlamentets og Rådets afgørelse nr. 243/2012/EU af 14. marts 2012 om indførelse af et flerårigt radiofrekvenspolitikprogram (EUT L 81 af 21.3.2012, s. 7).

(5) Rapport fra Kommissionen til Europa-Parlamentet og Rådet om radiofrekvensoversigten (COM(2014) 536 final).

(6) Dokument RSPG13-521 rev1.

BILAG

PARAMETRE, SOM OMHANDLET I ARTIKEL 2, STK. 1

A. GENERELLE PARAMETRE

1. Driftsformen inden for frekvensbåndet 1 452-1 492 MHz skal være begrænset til transmission fra basisstationen (»anvendelse udelukkende til downlink«).

2. Blokkene i frekvensbåndet 1 452-1 492 MHz skal tildeles i multipler af 5 MHz. En tildelt bloks nedre frekvensgrænse skal være den samme som eller ligge i en afstand af 5 MHz fra den nedre båndkant 1 452 MHz.

3. Basisstationernes udstråling skal være i overensstemmelse med den Block Edge Mask, som er fastlagt i dette bilag.

B. TEKNISKE VILKÅR FOR BASISSTATIONER — BLOCK EDGE MASK

Nedenstående tekniske parametre for basisstationer kaldet »Block Edge Mask« (i det følgende benævnt »BEM«) anvendes for at sikre sameksistens mellem nabonet, hvis der ikke findes nogen bi- eller multilaterale aftaler mellem operatører af sådanne nabonet. Der kan også benyttes mindre strenge tekniske parametre, hvis de pågældende operatører eller myndigheder enes derom, og såfremt disse parametre overholder de tekniske vilkår, der gælder for beskyttelsen af andre tjenester eller applikationer, herunder i tilstødende bånd eller i overensstemmelse med forpligtelser over for nabolande.

En BEM er en udstrålingsmaske, hvor den udsendte spektraltæthed er defineret som en funktion af frekvensen i forhold til kanten af en frekvensblok, som en operatør har fået tildelt brugsretten til. Den består af effektgrænseværdier, der gælder inden for og uden for frekvensblokken. Effektgrænseværdien inden for en frekvensblok anvendes på blokke, der er tildelt en operatør. De valgfrie krav inden for blokken er anført nedenfor. Effektgrænseværdierne uden for blokken anvendes for frekvenser inden for frekvensbåndet 1 452-1 492 MHz, der ligger uden for en blok, der er tildelt en operatør. Disse er opført i tabel 1.

Derudover er der fastlagt effektgrænseværdier for sameksistens for trådløse elektroniske bredbåndskommunikationstjenester i båndet 1 452-1 492 MHz med henblik på at sikre kompatibilitet mellem disse tjenester og andre radiotjenester eller -applikationer enten inden for frekvensbåndet 1 452-1 492 MHz eller i de tilstødende frekvensbånd 1 427-1 452 MHz- og 1 492-1 518 MHz. Effektgrænseværdierne for sameksistens for tjenester eller applikationer i de tilstødende bånd er fastlagt i tabel 2. Yderligere tekniske og/eller proceduremæssige foranstaltninger (1) kan anvendes på nationalt plan for at sikre sameksistens med tjenester og applikationer i de tilstødende frekvensbånd. Effektgrænseværdierne for sameksistens for T-DAB-tjenester i frekvensbåndet 1 452-1 492 MHz er fastlagt i tabel 3.

Krav inden for blokken

Der er ingen obligatorisk grænseværdi for ækvivalent isotropisk udstrålet effekt (e.i.r.p.) (2) for basisstationer. Medlemsstaterne kan fastsætte en e.i.r.p.-grænse på højst 68 dBm/5MHz, som kan hæves for specifikke anvendelser, f.eks. i forbindelse med aggregeret frekvensudnyttelse i båndet 1 452-1 492 MHz og frekvenser i lavere frekvensbånd.

Krav uden for blokken

Tabel 1

Basisstationens BEM-e.i.r.p.-grænseværdier uden for blokken i frekvensbåndet 1 452-1 492 MHz pr. antenne

Frekvensområde for udstråling uden for blokken Højeste gennemsnitlige e.i.r.p. uden for blokken Målebåndbredde – 10 til – 5 MHz fra den nedre blokkant 11 dBm 5 MHz – 5 til 0 MHz fra den nedre blokkant 16,3 dBm 5 MHz + 0 til + 5 MHz fra den øvre blokkant 16,3 dBm 5 MHz + 5 til + 10 MHz fra den øvre blokkant 11 dBm 5 MHz Frekvenser inden for båndet 1 452-1 492 MHz, der ligger mere end 10 MHz fra den øvre eller nedre blokkant 9 dBm 5 MHz

Krav til sameksistens for tilstødende bånd

Tabel 2

Basisstationens e.i.r.p.-grænseværdier uden for båndet for tilstødende bånd

Frekvensområde for udstråling uden for båndet Højeste gennemsnitlige e.i.r.p. uden for båndet Målebåndbredde Under 1 449 MHz – 20 dBm 1 MHz 1 449-1 452 MHz 14 dBm 3 MHz 1 492-1 495 MHz 14 dBm 3 MHz Over 1 495 MHz – 20 dBm 1 MHz

Forklarende bemærkning til tabel 2: Disse krav har til formål at sikre kompatibiliteten med koordinerede faste forbindelser, mobiltjenester og aeronautisk telemetri, der er begrænset til jordstationer, i frekvensbåndene under 1 452 MHz eller over 1 492 MHz.

Krav til sameksistens inden for frekvensbåndet 1 452-1 492 MHz

Tabel 3

Basisstationens e.i.r.p.-grænseværdier uden for blokken for sameksistens mellem tilstødende kanaler og T-DAB inden for frekvensbåndet 1 452-1 492 MHz

Frekvensområde for udstråling uden for blokken Højeste gennemsnitlige e.i.r.p. uden for blokken Målebåndbredde 0 til 1,3 MHz fra blokkant 9,3 dBm 1 MHz 1,3 til 1,5 MHz fra blokkant 2,8 dBm 1 MHz 1,5 til 1,8 MHz fra blokkant – 6,7 dBm 1 MHz 1,8 til 2 MHz fra blokkant – 12,4 dBm 1 MHz 2 til 2,3 MHz fra blokkant – 13,7 dBm 1 MHz 2,3 til 5 MHz fra blokkant – 14,9 dBm 1 MHz Resterende frekvenser, der anvendes til T-DAB – 14,9 dBm 1 MHz

Forklarende bemærkning til tabel 3: Disse krav gælder kun, hvis T-DAB er i drift på nationalt plan. De har til formål at sikre kompatibilitet med T-DAB-tjenester på tilstødende kanaler inden for frekvensbåndet 1 452-1 492 MHz og forudsætter et beskyttelsesbånd på mindst 1,5 MHz mellem trådløse elektroniske bredbåndskommunikationstjenester og T-DAB-tjenester.

(1) F.eks. en eller flere af følgende foranstaltninger: koordineret frekvensplanlægning, planlægning af anlæg, strengere effektgrænseværdier inden for båndet for basisstationer, strengere grænseværdier for ækvivalent isotropisk udstrålet effekt for basisstationer end i tabel 2.

(2) E.i.r.p. inden for blokken er den samlede udstrålede effekt i alle retninger på et bestemt sted uafhængigt af konfigurationen af en basisstation.